[{"text_idx": "#000000", "text": "Mae\u2019n gyfnod cyffrous iawn ar brif safle Antur yn Waunfawr ar hyn o bryd, gyda gwaith yn dechrau ar ddatblygu cae chwarae newydd, cynhwysol."}, {"text_idx": "#000001", "text": "Mae ein caffi, gerddi a pharc saith erw eisoes ar agor i\u2019r cyhoedd drwy gydol y flwyddyn, ac mae maes parcio diogel a hwylus ar y safle a llawer o lwybrau hygyrch i helpu pobl i archwilio eu hamgylchedd. Yn y gerddi, mae yna amrywiaeth fawr o goed a phlanhigion, ynghyd a\u0302 phyllau a gre\u0308wyd yn benodol i annog bywyd gwyllt lleol."}, {"text_idx": "#000002", "text": "Yn awr, a diolch i haelioni\u2019r Wolfson Foundation yn Llundain, bydd yr Antur yn gwella\u2019r parc ymhellach drwy ychwanegu offer chwarae arbenigol sy\u2019n darparu ar gyfer unigolion o bob gallu."}, {"text_idx": "#000003", "text": "Dywedodd y Prif Weithredwr Menna Jones: \u201cRydym yn falch iawn ein bod yn gallu symud ymlaen gyda\u2019r prosiect hwn, ac yn hynod ddiolchgar i\u2019r Wolfson Foundation am eu cefnogaeth. Gweledigaeth Antur yw creu lle sydd yn wirioneddol gynhwysol, a bydd y cyfarpar hwn yn sicrhau y gall plant, pobl ifanc ac oedolion o bob gallu cymdeithasu a chwarae gyda\u2019i gilydd, gan ddatblygu mwy o ymwybyddiaeth a dealltwriaeth o anghenion pobl eraill. Mae\u2019n mynd i fod yn ychwanegiad gwych at ein prif safle, ac ni allwn ddiolch digon iddynt!\u201d"}]